กระทรวงสาธารณสุข ยืนยันรับมือโคโรนาเต็มที่ไร้ปัญหา 4 ราย ที่เจอในไทยรักษาหาย กลับประเทศได้แล้ว 2 ราย
กระทรวงสาธารณสุข ยืนยันรับมือโคโรนาเต็มที่ไร้ปัญหา 4 ราย ที่เจอในไทยรักษาหาย กลับประเทศได้แล้ว 2 ราย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยผู้บริหารกระทรวงสาธารณสุข และผู้แทนองค์การอนามัย ร่วมประชุมกับนายแพทย์สาธารณสุขจังหวัดทั่วประเทศผ่านระบบวิดิโอคอนเฟอเรนซ์ ถึงสถาณการณ์การติดเชื้อไวรัสโคโรนาสายพันธุ์ใหม่ 2019 ก่อปอดอักเสบจากเมืองอู่ฮั่น สาธารณรัฐประชาชนจีน ภายหลังทางการจีนมีการประกาศว่าไวรัสนี้สามารถติดต่อจากคนสู่คนได้ นายอนุทิน กล่าวว่า ขณะนี้ประเทศไทยพบผู้ป่วยยืนยันติดเชื้อนี้ 4 ราย โดย 3 รายเป็นคนจีนที่เข้ามาเที่ยวในประเทศไทย ซึ่ง 2 รายหายแล้วไร้เชื้อในร่างกายได้เดินทางกลับจีนไปแล้ว เหลือเพียงรายเดียวที่อาการดีแล้วรอเพียงการยืนยันปลอดเชื้อ ส่วนรายที่ 4 นั้น เป็นคนไทย จังหวัดนครปฐม ที่เดินทางกลับจากเมืองอู่ฮั่น รายนี้อาการดีแล้วแต่ยังอยู่ระหว่างการติดตามอาการ ซึ่งรวมไปถึงผู้สัมผัสใกล้ชิดทั้งหมดยืนยันจนถึงขณะนี้ไทยให้การดูแลเต็มที่ รักษาหาย ไม่ขยายวงระบาด ไม่พบการติดต่อจากคนสู่คน และพร้อมแบ่งปันข้อมูลการเฝ้าระวัง ดูแลรักษา ผู้ป่วยทั้งหมดตามที่องค์การอนามัยโลกขอให้ไทยช่วยเป็นแบบอย่างแก่ประเทศต่างๆ และเป็นเรื่องที่นายกรัฐมนตรีกำชับเรื่องการเปิดเผยข้อมูลให้มากที่สุดเพื่อสร้างการรับรู้แก่ประชาชนและประชาคมโลกต่อไป